Trnovska Bugarska
Trnovska Bugarska ili Trnovsko carstvo () je država nastala raspadom Drugog bugarskog carstva posle smrti Jovana Aleksandra (1331—1371) i obuhvatala je veći deo današnje Bugarske sa sedištem u Trnovu. Njen prvi i jedini vladar bio je Aleksandrov sin Jovan Šišman (1371-1393/1395), koji je još za očeva života bio savladar i naslednik, dok je drugi Aleksandrov sin i Šišmanov polubrat Jovan Stracimir (1356—1397) od 1356. godine vladao tzv. Vidinskom Bugarskom koja je posle Aleksandrove smrti i de fakto postala samostalna. 

Srpska katastrofa na Marici (1371) otvorila je put napredovanju Osmanlija na Balkanskom poluostrvu pred kojim je Šišman priznao njihov suverenitet nad njegovom državom i 1373. godine je predao svoju sestru Tamaru u sultanov harem. Međutim Murat I (1362—1389) se tu nije zaustavio i nastavio je sa zauzimanjem Šišmanovih gradova (Ihtiman-1378, Sredec-1383) i ostalih oblasti na poluostrvu (Niš-1385). On je pokušao da iskoristi Muratovu zauzetost da povrati suverenitet nad kneževinom Vlaškom i despotovinom Dobrudžom tokom 1386. godine, ali u tome nije imao uspeha. Posle srpskih pobeda kod Pločnika (1386) i Bileće (1388), trnovski car je prekinuo vazalne odnose sa Muratom, ali su brz udar Osmanlija i opsada Nikopolja primorali Šišmana na pokorenje. On je pokušao da odugovlači sa ispunjenjem obaveza, ali ga je novi dolazak Osmanlija pod Nikopolj primorao na predaju Drastara i smeštanje otomanskih posada u njegove tvrđave. Posle Kosovskog boja (1389) i unutrašnjih borbi koje su usledile u Otomanskoj imperiji, novi sultan Bajazit I (1389—1402) je 1393. godine napao Trnovsku Bugarsku i opseo samo Trnovo koje je branio patrijarh Jeftimije, pošto se sam Šišman ponovo povukao u Nikopolj. Posle tromesečne opsade, grad je zauzet zahvaljujući izdaji 17. jula 1393. godine, čime je i praktično prestalo da postoji Drugo bugarsko carstvo. Jovan Šišman je posle toga nastavio da upravlja delom svojih oblasti kao otomanski vazal, ali ga je Bajazit 3. juna 1395. godine pogubio u Nikopolju, a preostale njegove oblasti je i de fakto pridodao Otomanskoj imperiji.

Istorija Bugarske
Bivše države u Evropi